Produse și servicii furnizate în 2014 (Colectarea și analizarea de informații)

Domeniul prioritar nr. 1: Anticiparea schimbărilor Activitatea 1.1: Anticiparea riscurilor noi și emergente legate de securitatea și sănătatea în muncă asociate cu noile tehnologii din domeniul locurilor de muncă ecologice În luna iulie 2014, a fost publicat și promovat raportul de sinteză întocmit în urma atelierului prospectiv organizat în luna martie, la Bruxelles, în colaborare cu comitetul sectorial pentru dialog social din domeniul energiei electrice. Se află încă în dezbatere cu Unitatea B.1 din cadrul Direcției Generale Ocuparea Forței de Muncă, Afaceri Sociale și Incluziune organizarea, în 2015, a unui al doilea atelier, destinat sectorului transporturilor. Activitatea 1.2: Studiu prospectiv la scară largă Studiul de identificare a unor teme prospective (promovat în luna septembrie) va sta la baza elaborării celui de al doilea proiect prospectiv la scară largă, planificat să fie demarat în 2015. În luna octombrie, a fost publicat raportul privind riscurile emergente din sectorul sănătății. Punerea în aplicare a proiectului privind factorii de succes pentru integrarea concluziilor prospective în procesul de formulare a politicilor a fost amânată din 2015 pentru 2016. Domeniul prioritar nr. 2: Cifre și fapte Activitatea 2.1: Sondajul european în rândul întreprinderilor privind riscurile noi și emergente (European Survey of Enterprises on New and Emerging Risks – ESENER) Au fost efectuate activitățile de teren din cadrul ESENER-2 în toate cele 36 de țări vizate și au fost elaborate seturile de date finale. Au fost publicate rapoarte tehnice privind activitățile metodologice și de teren, codificarea finală a datelor sondajului, analiza statistică a acestor date, precum și editarea și curățarea lor; la începutul anului 2015, urmează să se efectueze controlul calității. Primul raport privind constatările urmează să fie publicat în luna februarie 2015, fiind urmat de un raport general și de un raport de sinteză (tradus) în trimestrul al doilea din 2015. Activitatea 2.2: Imagine de ansamblu asupra sănătății și a securității în muncă: lucrătorii în vârstă În luna mai, a fost primită prefinanțarea finală din partea Comisiei Europene, în conformitate cu acordul de delegare. A fost procesată cea de a doua plată intermediară ca urmare a livrării următoarelor documente: analiză privind securitatea și sănătatea în muncă și îmbătrânirea forței de muncă; analiză cu privire la vârstă și gen; submodulul (final) al proiectului online interactiv de evaluare a riscurilor (Online interactive Risk Assessment – OiRA), destinat dezvoltatorilor de instrumente de evaluare a riscurilor și evaluarea (finală) a instrumentelor disponibile; raport de țară; studii de caz privind programele de reabilitare; studii de caz ale locurilor de muncă; proiect de plan de analiză. În luna iulie, au avut loc ateliere de dezbateri cu intermediarii din partea unor state membre selectate (Finlanda, Danemarca, Țările de Jos, Belgia, Franța, Austria, Germania, Polonia, Grecia și Regatul Unit), în vederea obținerii opiniilor și experiențelor acestora, cu implicarea punctelor focale. Proiectele de raport final de țară au fost trimise punctelor focale în scopul informării lor și în vederea formulării eventuale a unor observații finale de către acestea. Rezultatele preliminare ale proiectelor au fost prezentate în cadrul mai multor evenimente. A fost inițiată planificarea conectării proiectului la Campania pentru locuri de muncă sigure și sănătoase 2016-2017, inclusiv vizualizarea datelor pe site-ul agenției. Activitatea 2.3: Imagine de ansamblu asupra sănătății și a securității în muncă: microîntreprinderile și întreprinderile mici A avut loc reuniunea inițială în cadrul proiectului și a fost încheiat un contract specific pentru modulul de lucru nr. 1. Modulul de lucru include o revizuire în profunzime a datelor disponibile referitoare la securitatea și sănătatea în muncă în microîntreprinderi și în întreprinderile mici din Uniunea Europeană. Activitatea 2.4: Imagine de ansamblu asupra sănătății și a securității în muncă: boli profesionale În luna ianuarie, s-a desfășurat atelierul privind riscurile profesionale pentru reproducere, rezumatul online al seminarului fiind publicat în luna mai. Primele rezultate au fost dezbătute cu punctele focale în luna februarie și cu Grupul consultativ pentru prevenire și cercetare în luna martie. Este în curs revizuirea raportului privind riscurile profesionale pentru reproducere, în scopul actualizării lui cu evoluțiile recente în materie de politici, precum și cu concluziile rezultate în urma atelierului. În 2014, au fost promovate raportul privind cancerul profesional și rezumatul acestuia. În luna octombrie, a avut loc atelierul privind povara morbidității profesionale, rezumatul online al seminarului fiind disponibil pe site-ul agenției. Activitatea 2.5: Imagine de ansamblu asupra sănătății și a securității în muncă: costurile și beneficiile aferente În luna iunie 2014, s-a desfășurat o reuniune a experților (rezumatul seminarului a fost publicat online), la care au participat profesioniști specializați în modelarea costurilor provocate de precaritatea securității și sănătății în muncă; în cadrul reuniunii, au fost produse informații extrem de utile pentru desfășurarea viitoare a proiectului, ceea ce a condus la revizuirea planificării: la începutul anului 2015, urmează lansarea unei proceduri de ofertare pentru întocmirea unui amplu raport general privind securitatea și sănătatea în muncă, în timp ce studiul de fezabilitate planificat pentru sfârșitul anului 2014 a fost anulat. În luna septembrie, a fost promovat raportul „Argumente economice în favoarea sănătății și securității în muncă: analize cost-beneficiu ale intervențiilor în întreprinderile mici și mijlocii”. Conferința „Investind în securitate și sănătate în muncă – beneficiile depășesc costurile” (Investing in OSH – how benefits beat the costs), organizată de punctele focale din țările Benelux în strânsă colaborare cu Ministerul neerlandez al Afacerilor Sociale și Ocupării Forței de Muncă, cu Agenția Europeană pentru Sănătate și Securitate în Muncă și cu „TNO” – Organizația Neerlandeză de Cercetare Științifică Aplicată (rezumatul seminarului a fost publicat online). Domeniul prioritar nr. 3: Instrumente pentru gestionarea sănătății și securității în muncă Activitatea 3.1: Instrumentul interactiv online de evaluare a riscurilor (Online interactive Risk Assessment – OiRA) Pe parcursul anului 2014, OiRA a pus la dispoziție 42 de instrumente (alte câteva fiind preconizate până la sfârșitul anului), depășind ținta de 35 de instrumente stabilită inițial. Au fost semnate cinci acorduri și au fost organizate 15 evenimente. Au fost încheiate opt contracte de valoare mică pentru servicii de traducere în alte limbi și de adaptare la contextele naționale a instrumentelor OiRA existente (încă șase contracte urmând să fie semnate înainte de sfârșitul anului), cu scopul de a încuraja elaborarea de instrumente OiRA la nivel național. Pentru informații mai detaliate privind evoluția OiRA, puteți consulta: http://www.oiraproject.eu/Resources Activitatea 3.2: Instrumentul de punere în aplicare a soluțiilor în materie de securitate și sănătate în muncă În lunile martie și octombrie, în cadrul reuniunilor Grupului consultativ pentru prevenire și cercetare (Prevention and Research Advisory Group – PRAG), au avut loc primele discuții pe marginea studiului de fezabilitate intitulat „Explorarea instrumentelor practice online din domeniul securității și sănătății în muncă” (Exploring practical online OSH tools). În luna octombrie, la Paris, a avut loc un seminar pe această temă, la care au participat principalele părți interesate. De asemenea, agenția lucrează la conținutul noii secțiuni dedicate instrumentelor electronice (e-tools), care urmează să fie inclusă în noul site instituțional al agenției. Domeniul prioritar nr. 4: Acțiuni de sensibilizare Activitatea 4.1: Campania pentru locuri de muncă sigure și sănătoase 2012-2013: Împreună pentru prevenirea riscurilor Campania pentru locuri de muncă sigure și sănătoase 2012-2013 intitulată „Împreună pentru prevenirea riscurilor” s-a încheiat, înregistrând un record în materie de punere în aplicare a unei game largi de inițiative de sensibilizare la nivel european și național, precum și în ceea ce privește numărul partenerilor oficiali de campanie și al partenerilor media. La sfârșitul anului 2013, agenția a comandat Institutului pentru Studii privind Ocuparea Forței de Muncă (Institute for Employment Studies – IES) elaborarea raportului intitulat „Evaluarea ex post a Campaniei pentru locuri de muncă sigure și sănătoase 2012-2013: Împreună pentru prevenirea riscurilor” (Ex-post evaluation of the Healthy Workplaces Campaign 2012-2013: Working Together for Risk Prevention). Raportul final, publicat în octombrie 2014, cuprinde date cantitative și calitative rezultate din cercetări teoretice, din sondaje online și din organizarea de focus-grupuri și interviuri cu punctele focale, cu partenerii de campanie și cu alte părți interesate relevante. La sfârșitul lunii august 2014, a fost semnat contractul pentru întocmirea raportului intitulat „Analiză a inițiativelor de succes în materie de evaluare comparativă a securității și sănătății în muncă” (Review of successful OSH benchmarking initiatives), activitățile începând cu un sondaj privind inițiativele de evaluare comparativă în rândul partenerilor de campanie. Activitatea 4.2: Campania pentru locuri de muncă sigure și sănătoase 2014-2015: Managementul stresului pentru locuri de muncă sănătoase Campania pentru locuri de muncă sigure și sănătoase 2014-2015 intitulată „Managementul stresului pentru locuri de muncă sănătoase” a fost lansată la data de 7 aprilie de László Andor, comisarul pentru ocuparea forței de muncă, afaceri sociale și incluziune, de Vasilis Kegkeroglou, ministrul-adjunct elen al muncii, securității și bunăstării sociale, și de Christa Sedlatschek, directorul Agenției Europene pentru Sănătate și Securitate în Muncă. La aceeași dată a fost lansat și site-ul campaniei, care cuprinde instrumente și resurse disponibile în 25 de limbi. În 2014, a fost implementat cu succes Pachetul european de sprijin în campanie (European Campaign Assistance Package – ECAP), care acordă rețelei de puncte focale naționale a agenției sprijin financiar și logistic pentru punerea în aplicare a activităților campaniei la nivel național. În decursul anului, punctele focale au organizat un număr total de 22 de reuniuni naționale ale partenerilor, 61 de seminare destinate părților interesate, 15 conferințe de presă, cinci mese rotunde destinate jurnaliștilor, patru sesiuni radiofonice de întrebări și răspunsuri și, de asemenea, au publicat 18 comunicate de presă și șase articole specializate. În ceea ce privește materialele promoționale ale campaniei, au fost distribuite 88 720 de articole personalizate, 4 76 125 de publicații în 25 de limbi și au fost puse la dispoziție 62 de standuri ale campaniei și 15 seturi de instrumente expoziționale. Un moment special al campaniei l-a constituit lansarea DVD-ului „Napo în: Când apare…stresul”. Printre produsele și publicațiile specifice campaniei s-a numărat și o recenzie a literaturii de specialitate, publicată online în luna iunie și intitulată „Estimarea costurilor aferente stresului la locul de muncă și riscurilor psihosociale” (Calculating the cost of work-related stress and psychosocial risks), care analizează povara financiară pe care o reprezintă riscurile psihosociale la nivelul societății, al întreprinderilor și al individului. Un alt produs-cheie elaborat în cadrul campaniei a fost „Ghidul electronic privind gestionarea stresului și a riscurilor psihosociale”. Acesta este disponibil în 30 de versiuni naționale și vizează motivarea persoanelor cu funcții de conducere în cadrul întreprinderilor mici și mijlocii să gestioneze riscurile psihosociale pe baza resurselor disponibile la nivel național. În plus, un raport comun al agenției și al Fundației Europene pentru Îmbunătățirea Condițiilor de Viață și de Muncă a fost publicat și promovat în cadrul unui seminar al experților, care a avut loc în perioada 16—17 octombrie 2014. Oferta de parteneriat oficial în cadrul campaniei pentru locuri de muncă sigure și sănătoase 2014-2015 a reușit să atragă peste 100 de parteneri oficiali ai campaniei, inclusiv organizații ale lucrătorilor și angajatorilor, întreprinderi multinaționale și organizații care reprezintă o gamă largă de profesii conexe domeniului securității și sănătății în muncă, înregistrându-se cel mai mare număr de parteneri implicați într-o campanie pentru locuri de muncă sigure și sănătoase de până acum. În plus, în cadrul campaniei pentru locuri de muncă sigure și sănătoase 2014-2015, sunt implicați în total 29 de parteneri media din 14 țări. La 15 aprilie, a fost lansată competiția europeană destinată decernării premiilor pentru bune practici. A fost elaborat un pachet de promovare a premiilor pentru bune practici, cu scopul de a sprijini punctele focale și organizațiile interesate să își împărtășească bunele practici atât la nivel național, cât și european. Campania a fost prezentată de asemenea în cadrul conferinței UE privind „Securitatea și sănătatea în muncă – viitoarea politică în domeniu” (Occupational safety and health – OSH policy in the future), organizată la Atena, în perioada 16—17 iunie 2014, în cadrul programului de lucru al Președinției elene a Consiliului UE. În anul 2014, campania a beneficiat pentru prima dată de sprijinul unei campanii integrate pe platformele de comunicare socială, care a permis atragerea a diferite categorii de public prin intermediul unor materiale ale campaniei, precum infografice și videoclipuri, create în mod special în acest sens. Activitatea 4.3: Campania pentru locuri de muncă sigure și sănătoase 2016-2017 Au fost convenite domeniul de aplicare și obiectivele campaniei, acestea fiind: — să promoveze încă de la început o viață profesională sustenabilă și o îmbătrânire în condiții bune de sănătate și să evidențieze importanța prevenției pe parcursul întregii vieți profesionale; — să ofere asistență angajatorilor și lucrătorilor (inclusiv microîntreprinderilor) prin furnizarea de informații și de instrumente pentru gestionarea securității și a sănătății în muncă în contextul îmbătrânirii forței de muncă; — să faciliteze schimbul de informații și de bune practici în acest domeniu. Strategia campaniei a fost finalizată înainte de sfârșitul anului. În luna septembrie, a fost lansată o procedură de ofertare a elaborării unui ghid electronic, activitățile urmând să înceapă odată cu debutul anului 2015. Activitatea 4.4: Acțiuni de sensibilizare 23 de puncte focale au răspuns ofertei privind Pachetul de sensibilizare 2014. Activitățile din cadrul acestui pachet au inclus următoarele: 14 proiecții de filme și dezbateri pe tema securității și sănătății în muncă, 13 expoziții de fotografie cu privire la acest subiect și promovarea lui Napo, eroul unei serii de desene animate, ca instrument didactic privind securitatea și sănătatea în muncă pentru învățători în două țări. În plus, în cadrul Pachetului de sensibilizare, s-au confecționat și distribuit 12 costume purtate de Napo. Consorțiul Napo a inițiat elaborarea unui nou film care arată riscurile pentru securitatea și sănătatea în muncă în ceea ce privește electricitatea. Evaluarea externă a activității „Napo pentru învățători” a fost realizată de un contractant extern, la comanda agenției, raportul aferent de la jumătatea perioadei fiind primit în noiembrie. Mai mult de 20 000 de copii ale DVD-ului „Napo în…«Nu e deloc de râs»” au fost distribuite în aprilie inspectoratelor naționale de muncă din peste 20 de state membre pentru a sprijini campania Comitetului inspectorilor de muncă principali cu privire la prevenirea alunecărilor și a împiedicărilor. A fost elaborată, tradusă și distribuită punctelor focale interesate o versiune actualizată a broșurii referitoare la eroul Napo (oferta de portofoliu). Ediția din 2014 a Concursului de film dedicat locurilor de muncă sănătoase a fost lansată în aprilie, în colaborare cu DOK Leipzig, având ca termen-limită pentru depunerea propunerilor de filme data de 10 iulie. Au fost nominalizate opt filme din țări precum Franța, Germania, Polonia și Spania. Filmul câștigător, „Harvest”, a fost anunțat în cadrul ceremoniei de decernare a premiilor din data de 1 noiembrie. Subtitrarea filmului câștigător din 2013, „C(us)todians”, în 13 limbi oficiale ale UE a fost finalizată, iar trimiterea sa către punctele focale (oferta de portofoliu) a fost finalizată la sfârșitul lunii iulie. Cu ocazia Zilei Europei, la 9 mai, a fost instalat un cort pe o stradă din Bilbao cu scopul de a promova, alături de Europe Direct Bizkaia (Comisia Europeană), contribuțiile realizate de aceasta din urmă, de agenție și de Uniunea Europeană în beneficiul cetățenilor. Participarea agenției cu un stand la Târgul de expoziții (legat de Congresul mondial privind securitatea și sănătatea în muncă de la Frankfurt), în perioada 25-28 august, a fost un succes. Printre elementele notabile promovate de stand, s-au numărat lansarea oficială a OSHwiki, campania „Managementul stresului pentru locuri de muncă sănătoase” și OiRA. Domeniul prioritar nr. 5: Punerea în comun în rețele a cunoștințelor în domeniu Activitatea 5.1: Enciclopedia OSHwiki La prima reuniune a Comitetului științific OSHwiki au fost invitați mai mulți membri ai rețelei de colaborare PEROSH, pentru a asista la definirea modului în care OSHwiki poate răspunde nevoilor comunității de cercetare, precum și pentru a discuta modalitățile în care comitetul poate oferi îndrumări agenției cu privire la aspecte strategice și în care acesta poate identifica posibili autori și cititori de literatură relevantă de specialitate (reuniunea a avut loc în iunie). Finalizarea planului de comunicare al OSHwiki, lansarea sa în versiune Beta având loc în luna mai. Publicarea de noutăți în domeniu pe OSHmail, Twitter și Linkedin și transmiterea regulată a unui e-mail personalizat autorilor existenți acreditați, punctelor focale, grupurilor consultative și Consiliului de conducere. OSHwiki a fost lansat oficial în august cu ocazia celui de al XX-lea Congres privind securitatea și sănătatea în muncă din 2014 de la Frankfurt, Germania, fiind înregistrați în prezent peste 100 de autori acreditați. Activitatea 5.2: Alte acțiuni de punere în comun în rețea a cunoștințelor în domeniu Secțiunea legislativă: Eforturile au fost axate pe pregătirea paginii web dedicate aspectelor legislative în vederea migrării ei către noul site al agenției (verificare și actualizare). Actualizarea informațiilor privind strategiile naționale în diverse articole OSHwiki (astfel de informații vor fi actualizate în mod constant pe baza contribuțiilor primite de la punctele focale). Priorități în materie de cercetare: Elaborarea unor documente de poziție și a unei liste restrânse de priorități, pe baza raportului publicat în 2013, cu scopul de a avea un impact asupra programului de activitate al programului Orizont 2020 și asupra conținutului cererilor de propuneri. În luna noiembrie, va avea loc la Bruxelles un seminar în cadrul căruia vor fi discutate aceste documente de poziție și lista restrânsă de priorități și la care vor participa directori, precum și directori în cercetare ai unor institute majore având ca obiect cercetarea în domeniul securității și sănătății în muncă, alături de reprezentanți ai Comisiei și ai unor organisme de finanțare. Domeniul prioritar nr. 6: Comunicarea în rețea și comunicarea organizațională Activitatea 6.1: Dezvoltarea rețelelor strategice Dezvoltarea în continuare a rețelelor strategice ale agenției, în special a rețelelor tripartite în materie de guvernanță (Consiliu de conducere și Birou), a grupurilor consultative și a rețelelor de la nivel european. Activitatea 6.2: Dezvoltarea rețelelor operaționale Continuarea angajamentului agenției față de partenerii internaționali din cadrul rețelelor și față de rețeaua punctelor focale, inclusiv prin promovarea rețelelor la nivelul statelor membre. Obiectivul principal pe care sunt axate, în prezent, activitățile constă în asigurarea angajamentului agenției față de partenerii sociali la nivel național în statele membre. La nivel internațional, în conformitate cu prioritatea identificată în Comunicarea Comisiei Europene cu privire la un cadru strategic în domeniul securității și sănătății în muncă pentru perioada 2014-2020, agenția urmărește să asigure o coordonare și o corelare mai bună cu diferiții actori din țările terțe, precum și cu organizațiile regionale și cu cele internaționale. De asemenea, s-a continuat dezvoltarea parteneriatelor de comunicare. Activitatea 6.3: Comunicarea organizațională În ceea ce privește strategia online a agenției pentru 2014, în urma unor acțiuni pregătitoare realizate în vederea implementării noului site al agenției, o primă versiune internă a acestuia a fost lansată la sfârșitul lunii septembrie. Noul site ar trebui să fie lansat în prima jumătate a anului 2015. Alte noutăți în materie de dezvoltare online, introduse de la începutul anului 2014, constau în lansarea site-ului dedicat campaniei pentru locuri de muncă sigure și sănătoase 2014-2015 la 7 aprilie și refacerea site-ului platformei OiRA. De asemenea, mai multe secțiuni ale site-urilor fie au fost nou introduse, fie au fost reconfigurate. În ceea ce privește strategia de promovare organizațională, agenția a fost, în egală măsură, foarte activă pe site-urile diverselor rețele sociale, începând cu lansarea noii campanii pentru locuri de muncă sigure și sănătoase 2014-2015. Contul YouTube al agenției numără peste 1 000 de abonați (288 în iunie 2013) și a înregistrat un număr de 3 12 842 de vizualizări (35 000 în iunie 2013). Popularitatea paginii Facebook a agenției crește constant, numărând 16 500 de fani la sfârșitul lunii octombrie (1 654 în iunie 2013). Și popularitatea contului Twitter al agenției a crescut, fiind urmărit de 10 840 de persoane (7 179 în iunie 2013). De asemenea, contul Linkedin este urmărit, la rândul lui, de 4 797 de persoane, în comparație cu 2 766 în iunie 2013. Din luna ianuarie, pe blogul agenției, au avut loc 11 publicări de informații. Numărul abonaților la buletinul informativ OSHmail este în continuă creștere, acesta cifrându-se în prezent la peste 67 000. În ceea ce privește strategia agenției în materie de publicații, a fost finalizată marcarea în noul sediu cu logo-ul agenției și au fost elaborate și distribuite Raportul anual pe 2013 și rezumatul aferent. În plus, au fost traduse în toate limbile oficiale ale UE cinci infografice elaborate în sprijinul publicării raportului anual și a rezumatului aferent. A fost finalizată și tradusă o nouă broșură oficială de prezentare a agenției. A fost publicat un material video care prezintă programul strategic multianual (în 25 de limbi), precum și un altul care promovează lansarea Ghidului electronic pentru gestionarea stresului și a riscurilor psihologice. Au fost elaborate și publicate mai multe rapoarte, rezumate și analize ale literaturii de specialitate prevăzute în Planul anual de management pe 2014, inclusiv următoarele documente: New research guides design of 2014 ESENER survey (Un nou studiu ghidează modul de concepere a sondajului ESENER din 2014), Occupational health and safety in the hairdressing sector (Securitatea și sănătatea în muncă în sectorul serviciilor de coafură), Priorities for occupational safety and health research in Europe for the years 2013-2020 (Priorități în materie de securitate și sănătate în muncă în Europa pentru perioada 2013-2020), Estimating the costs of accidents and ill-health at work (Estimarea costurilor accidentelor și a problemelor de sănătate la locul de muncă), E-Fact: Hazard Identification Checklist: Occupational Safety and Health (OSH) risks in the wind energy sector (Fișa informativă și lista de control pentru riscurile în materie de securitate și sănătate în muncă în sectorul energiei eoliene), Calculating the cost of work-related stress and psychosocial risks (Calcularea costurilor antrenate de stresul și riscurile psihosociale la locul de muncă), Scoping study for a foresight on new and emerging occupational safety and health (OSH) risks and challenges (Studiu explorator referitor la o viziune prospectivă asupra riscurilor și a provocărilor noi și emergente) și Psychosocial risks in Europe: Prevalence and strategies for prevention (Riscurile psihosociale în Europa: Amploare și strategii de prevenție), document elaborat împreună cu Eurofound. În plus, au fost elaborate și difuzate materiale informative privind campania pentru locuri de muncă sigure și sănătoase 2014-2015 (ghid, postere, pliante, bannere, standuri și materiale distribuite gratuit). Au fost elaborate trei infografice și un material video care să promoveze lansarea campaniei, precum și un pliant care a fost distribuit cu ocazia Zilei Europei. În ceea ce privește activitatea biroului de presă, au fost publicate 13 comunicate de presă și s-a răspuns la peste 90 de solicitări de informații/interviuri din partea mass-media. Au fost organizate mai multe conferințe de presă/întâlniri cu presa, în prezența directoarei agenției, cu scopul de a marca anumite momente, cum ar fi vizita președintelui Parlamentului European, inaugurarea noului sediu al agenției și lansarea OSHwiki la Frankfurt. Au fost înregistrate peste 1 300 de mențiuni în presa online și peste 5 800 de publicări legate de agenție pe site-urile rețelelor sociale. Activitatea 6.4: Măsuri pregătitoare pentru Balcanii de Vest și Turcia Programul pentru Balcanii de Vest și Turcia s-a încheiat în noiembrie 2014. Programul a presupus implementarea unor acțiuni de sprijinire a țărilor vizate să devină participante active la rețelele agenției. La 10 decembrie 2014, a fost semnată Decizia de punere în aplicare a Comisiei privind adoptarea unui program de acțiune pentru mai multe țări pentru exercițiul 2014 [C(2014)9407 final], în baza căreia agenția va beneficia în mod direct de un grant în valoare de 4 10 000 de euro pentru derularea acțiunilor în țările beneficiare ale IPA II (Instrumentul de asistență pentru preaderare pentru perioada 2014-2020). Ca urmare a acestei decizii, agenția va semna un acord cu Comisia în primul trimestru al anului 2015. Odată semnat acest acord, agenția își va putea continua activitatea în regiune. Se anticipează că acest acord va avea o durată de 24 de luni. Activitatea 6.5: Măsuri pregătitoare pentru colaborarea dintre agenție și țările vizate de politica europeană de vecinătate Acest program axat pe țările vizate de politica europeană de vecinătate a fost inițiat în 2014 cu scopul de a dezvolta acțiuni și rețele în materie de securitate și sănătate în muncă în țările implicate. În această primă fază a acordului pe doi ani, agenția înființează puncte de contact unice în țările beneficiare și sprijină acțiunile identificate de țările beneficiare ca fiind o prioritate. Managementul agenției Programarea activităților pentru 2015, în special Planul de management pe 2015. Elaborarea de rapoarte și acțiuni de evaluare. Managementul agenției, inclusiv al continuității activității, al protecției datelor, al gestionării riscurilor, al consilierii juridice și al controlului intern. Sprijin administrativ Principalele realizări din 2014 includ: — semnarea la 31 martie 2014 a acordului privind noul sediu al agenției cu Regatul Spaniei; — adoptarea regulamentului financiar al agenției și a normelor de aplicare a acestui regulament; — adoptarea normelor de aplicare a Statutului funcționarilor; — întocmirea bugetului pe activități.